ประกาศคณะกรรมการกํากับตลาดทุน

ที่ ทธ. 6/2557

เรื่อง การให้บริการแก่ลูกค้าในการลงทุนในผลิตภัณฑ์ในตลาดทุน  
ที่เป็นสกุลเงินตราต่างประเทศ  
                             

                   อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  มาตรา 109 วรรคหนึ่ง มาตรา 114 และมาตรา 116 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 18 แห่งพระราชบัญญัติสัญญาซื้อขายล่วงหน้า พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 มาตรา 44 มาตรา 45 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย  คณะกรรมการกํากับตลาดทุนออกข้อกําหนดไว้ดังต่อไปนี้


ข้อ ๑ ให้ยกเลิก

                   (1)  ประกาศคณะกรรมการกํากับตลาดทุน ที่ ทธ. 1/2551  เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ และการค้าหลักทรัพย์ต่างประเทศ  ลงวันที่ 28 มีนาคม พ.ศ. 2551

                   (2)  ประกาศคณะกรรมการกํากับตลาดทุน ที่ ทธ. 92/2552  เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ และการค้าหลักทรัพย์ต่างประเทศ (ฉบับที่ 2)  ลงวันที่ 15 ตุลาคม พ.ศ. 2552

                   (3)  ประกาศคณะกรรมการกํากับตลาดทุน ที่ ทธ. 93/2552  เรื่อง หลักเกณฑ์ในการเป็นตัวแทนซื้อขายสัญญาซื้อขายล่วงหน้าในต่างประเทศ ลงวันที่ 15 ตุลาคม พ.ศ. 2552

                   (4)  ประกาศคณะกรรมการกํากับตลาดทุน ที่ ทธ. 25/2555  เรื่อง หลักเกณฑ์ในการเป็นตัวแทนซื้อขายสัญญาซื้อขายล่วงหน้าในต่างประเทศ (ฉบับที่ 2)  ลงวันที่ 12 พฤษภาคม พ.ศ. 2555

                   (5)  ประกาศคณะกรรมการกํากับตลาดทุน ที่ ทธ. 28/2553  เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ การค้าหลักทรัพย์ และการจัดจําหน่ายหลักทรัพย์ประเภทหุ้นกู้สกุลเงินตราต่างประเทศ ในประเทศไทย  ลงวันที่ 4 มิถุนายน พ.ศ. 2553

                   (6)  ประกาศคณะกรรมการกํากับตลาดทุน ที่ ทธ. 7/2554  เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ การค้าหลักทรัพย์ และการจัดจําหน่ายหลักทรัพย์ประเภทหุ้นกู้สกุลเงินตราต่างประเทศ ในประเทศไทย (ฉบับที่ 2)  ลงวันที่ 18 มีนาคม พ.ศ. 2554

                   (7)  ประกาศคณะกรรมการกํากับตลาดทุน ที่ ทธ. 7/2556  เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ การค้าหลักทรัพย์ และการจัดจําหน่ายหลักทรัพย์ประเภทหุ้นกู้สกุลเงินตราต่างประเทศ ในประเทศไทย (ฉบับที่ 3)  ลงวันที่ 15 กุมภาพันธ์ พ.ศ. 2556


ข้อ ๒ ในประกาศนี้

                   “ผลิตภัณฑ์ในตลาดทุนที่เป็นสกุลเงินตราต่างประเทศ”  หมายความว่า  หลักทรัพย์หรือสัญญาซื้อขายล่วงหน้า ที่กําหนดให้มีการชําระเงินเป็นสกุลเงินตราต่างประเทศ

                   “ผู้ประกอบธุรกิจ”  หมายความว่า  ผู้ประกอบธุรกิจหลักทรัพย์หรือผู้ประกอบธุรกิจสัญญา

                   “ผู้ประกอบธุรกิจหลักทรัพย์”  หมายความว่า  ผู้ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย

                   “ผู้ประกอบธุรกิจสัญญา”  หมายความว่า  ผู้ได้รับใบอนุญาตประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้า หรือผู้ค้าสัญญาซื้อขายล่วงหน้า 

                   “วงเงินจัดสรร”  หมายความว่า  วงเงินลงทุนในผลิตภัณฑ์ในตลาดทุนซึ่งธนาคารแห่งประเทศไทยมอบหมายให้สํานักงานเป็นผู้จัดสรรวงเงิน

                   “ตลาดหลักทรัพย์ต่างประเทศ”  หมายความว่า  กิจการที่ให้บริการเป็นศูนย์กลางในการซื้อขายหลักทรัพย์เป็นทางค้าปกติซึ่งจัดตั้งขึ้นตามกฎหมายต่างประเทศ และอยู่ภายใต้การกํากับดูแลของทางการหรือหน่วยงานที่ทําหน้าที่กํากับดูแลด้านหลักทรัพย์

                   “หุ้นกู้สกุลเงินตราต่างประเทศ”  หมายความว่า  หุ้นกู้สกุลเงินตราต่างประเทศที่ได้รับอนุญาตให้เสนอขายในประเทศไทยตามประกาศคณะกรรมการกํากับตลาดทุนว่าด้วยการเสนอขายหุ้นกู้สกุลเงินตราต่างประเทศในประเทศไทย หรือตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายหุ้นกู้ที่ออกใหม่เพื่อการแปลงสินทรัพย์เป็นหลักทรัพย์

                   “ผู้ลงทุนสถาบัน” หมายความว่า  ผู้ลงทุนสถาบันตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบันและผู้ลงทุนรายใหญ่

                    “ผู้ลงทุนรายใหญ่”  หมายความว่า  ผู้ลงทุนรายใหญ่ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบันและผู้ลงทุนรายใหญ่

                   “ศูนย์ซื้อขายสัญญา”  หมายความว่า

                   (1)  ศูนย์ซื้อขายสัญญาซื้อขายล่วงหน้าที่จัดตั้งขึ้นตามพระราชบัญญัติสัญญาซื้อขายล่วงหน้า พ.ศ. 2546   

                   (2)  ศูนย์ซื้อขายสัญญาซื้อขายล่วงหน้าที่จัดตั้งขึ้นตามกฎหมายต่างประเทศที่อยู่ภายใต้การกํากับดูแลของทางการหรือหน่วยงานที่ทําหน้าที่กํากับดูแลด้านสัญญาซื้อขายล่วงหน้า


ข้อ ๓ ประกาศนี้ให้ใช้บังคับกับผู้ประกอบธุรกิจที่ให้บริการในผลิตภัณฑ์ในตลาดทุนที่เป็นสกุลเงินตราต่างประเทศซึ่งต้องใช้วงเงินจัดสรร


ข้อ ๔ ผู้ประกอบธุรกิจจะให้บริการแก่ลูกค้าเพื่อการลงทุนในผลิตภัณฑ์ในตลาดทุนที่เป็นสกุลเงินตราต่างประเทศได้ต่อเมื่อเป็นไปตามหลักเกณฑ์ดังต่อไปนี้

                   (1)  เป็นการให้บริการเพื่อการลงทุนในหลักทรัพย์ตามข้อ 5 หรือสัญญาซื้อขายล่วงหน้าตามข้อ 6  ทั้งนี้ ตามประเภทที่ผู้ประกอบธุรกิจได้รับใบอนุญาต

                   (2)  ได้รับการจัดสรรเงินลงทุนจากวงเงินจัดสรรให้กับลูกค้าแต่ละรายแล้ว ทั้งนี้ การขอรับการจัดสรรเงินลงทุนดังกล่าวให้เป็นไปตามรูปแบบและวิธีการที่สํานักงานกําหนด

                   (3)  จัดให้ลูกค้าทําการซื้อขายผ่านบัญชีเงินสดเท่านั้น

                   (4)  ในกรณีที่เป็นการให้บริการเพื่อลงทุนในหลักทรัพย์  ผู้ให้บริการต้องเป็นผู้ประกอบธุรกิจหลักทรัพย์ซึ่งสามารถให้บริการตามใบอนุญาตโดยมิได้จํากัดเฉพาะหลักทรัพย์บางประเภท  เว้นแต่การให้บริการแก่ลูกค้าเพื่อลงทุนในหุ้นกู้สกุลเงินตราต่างประเทศตามข้อ 5(1) (ซ) และข้อ 5(2) (ง) ผู้ให้บริการอาจเป็นผู้ประกอบธุรกิจหลักทรัพย์ที่ได้รับใบอนุญาตประเภทค้าหรือจัดจําหน่ายตราสารหนี้ก็ได้

                   เมื่อผู้ประกอบธุรกิจได้รับคําสั่งจากลูกค้าที่ประสงค์จะลงทุนในผลิตภัณฑ์ในตลาดทุนที่เป็นสกุลเงินตราต่างประเทศ ให้ดําเนินการตรวจสอบวงเงินที่ลูกค้ารายนั้นยังคงใช้ได้ทุกครั้งเพื่อให้มั่นใจว่าการลงทุนของลูกค้ายังคงอยู่ภายในวงเงินที่ได้รับจัดสรรตามวรรคหนึ่ง (2)


ข้อ ๕ ในการให้บริการเพื่อการลงทุนในหลักทรัพย์ตามข้อ 4(1) ให้ผู้ประกอบธุรกิจหลักทรัพย์ให้บริการได้เฉพาะหลักทรัพย์ที่มีลักษณะดังต่อไปนี้

                   (1)  หลักทรัพย์ที่ให้บริการกับลูกค้าได้ทุกประเภท ได้แก่

                   (ก)  หลักทรัพย์ที่ได้รับการจดทะเบียนในตลาดหลักทรัพย์ต่างประเทศ รวมทั้งสิทธิในการซื้อหลักทรัพย์อันเกิดจากการลงทุนในหลักทรัพย์ดังกล่าว

                   (ข)  พันธบัตรหรือตราสารแห่งหนี้ที่รัฐบาลต่างประเทศ องค์การหรือหน่วยงานของรัฐบาลต่างประเทศ หรือองค์การระหว่างประเทศเป็นผู้ออกหรือผู้ค้ําประกัน

                   (ค) พันธบัตรหรือตราสารแห่งหนี้ที่รัฐวิสาหกิจตามกฎหมายต่างประเทศเป็นผู้ออกหรือผู้ค้ําประกัน

                   (ง)  ตราสารแห่งหนี้ที่ภาคเอกชนเป็นผู้ออกและเสนอขายในต่างประเทศ โดยที่มีอันดับความน่าเชื่อถือของตัวตราสารหรือผู้ออกตราสารอยู่ในอันดับที่ผู้ลงทุนสามารถลงทุนได้ (investment grade) 

                   (จ)  หุ้นที่เสนอขายต่อประชาชนเป็นการทั่วไปซึ่งผู้ออกมีแผนงานและกําหนดระยะเวลาที่ชัดเจนในการนําหุ้นดังกล่าวไปจดทะเบียนในตลาดหลักทรัพย์ต่างประเทศ

                   (ฉ) หน่วยของโครงการจัดการลงทุนต่างประเทศ (foreign collective investment scheme) ที่มีนโยบายการลงทุนในหลักทรัพย์ตาม (ก) (ข) (ค) (ง) หรือ (จ) ไม่น้อยกว่าร้อยละแปดสิบของมูลค่าทรัพย์สินสุทธิของโครงการจัดการลงทุนต่างประเทศดังกล่าว

                   (ช)  หน่วยของโครงการจัดการลงทุนต่างประเทศ (foreign collective investment scheme) ที่มีนโยบายการลงทุนในหลักทรัพย์ตาม (ฉ) ไม่น้อยกว่าร้อยละแปดสิบของมูลค่าทรัพย์สินสุทธิของโครงการจัดการลงทุนต่างประเทศดังกล่าว

                   (ซ) หุ้นกู้สกุลเงินตราต่างประเทศที่มีอันดับความน่าเชื่อถือของหุ้นกู้ ผู้ออกหุ้นกู้ หรือผู้ค้ําประกันหุ้นกู้ อยู่ในอันดับที่สามารถลงทุนได้ (investment grade)  

                   (2)  หลักทรัพย์ที่ให้บริการได้เฉพาะลูกค้าที่เป็นผู้ลงทุนสถาบันหรือผู้ลงทุนรายใหญ่ ได้แก่ 

                   (ก) ตราสารหนี้ที่ภาคเอกชนเป็นผู้ออกและสามารถเสนอขายให้แก่ผู้ลงทุนสถาบันหรือผู้ลงทุนรายใหญ่ในประเทศไทยได้ โดยการเสนอขายดังกล่าวได้กระทําขึ้นในต่างประเทศ

                   (ข) หน่วยของโครงการจัดการลงทุนต่างประเทศ (foreign collective investment scheme) ที่เสนอขายต่อผู้ลงทุนที่มิใช่รายย่อย ซึ่งมีนโยบายการลงทุนในทํานองเดียวกับกองทุนรวมตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้ง จัดการและลงทุนของกองทุนรวมที่เสนอขายต่อผู้ลงทุนที่มิใช่รายย่อย

                   (ค)  ศุกูกต่างประเทศ

                   (ง)  หุ้นกู้สกุลเงินตราต่างประเทศที่ผู้ออกเสนอขายหุ้นกู้ทั้งจํานวนต่อผู้ลงทุนสถาบันหรือผู้ลงทุนรายใหญ่

                   (3)  หลักทรัพย์อื่นใดตามที่สํานักงานประกาศกําหนดเพิ่มเติม โดยอาจกําหนดประเภทของผู้ลงทุนหรือประเภทของผู้ประกอบธุรกิจให้สอดคล้องกับประเภทหลักทรัพย์ที่ประกาศเพิ่มเติมนั้นด้วยก็ได้


ข้อ ๖ ในการให้บริการเพื่อการลงทุนในสัญญาซื้อขายล่วงหน้าตามข้อ 4(1)ให้ผู้ประกอบธุรกิจสัญญาให้บริการได้เฉพาะสัญญาซื้อขายล่วงหน้าที่มีลักษณะดังต่อไปนี้

                   (1)  สัญญาซื้อขายล่วงหน้าที่ซื้อขายอยู่ในศูนย์ซื้อขายสัญญา

                   (2)  สัญญาซื้อขายล่วงหน้าที่ซื้อขายอยู่นอกศูนย์ซื้อขายสัญญาตามที่สํานักงานประกาศกําหนด


ข้อ ๗ ประกาศนี้ให้ใช้บังคับตั้งแต่วันที่ 16 พฤษภาคม พ.ศ. 2557 เป็นต้นไป


ผู้มีอํานาจลงนาม - ประกาศ ณ  วันที่  30 เมษายน พ.ศ. 2557

 

 

 

(นายวรพล โสคติยานุรักษ์)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์

ประธานกรรมการ  
คณะกรรมการกํากับตลาดทุน